Adani-Mamata: আদানিকে নিয়ে পুরনো টুইট মুছে ফেলেছেন মহুয়া? কী বললেন তৃণমূল সাংসদ

কলকাতা: বৃহস্পতিবার নবান্নে আদানি-মমতা (Adani-Mamata) বৈঠকের পর কি ডিগবাজি খেলেন মহুয়া মৈত্র (Mahua Moitra)? আদানিকে আক্রমণ করে তাঁর পুরনো সব টুইট (Tweet) মুছে দিলেন তিনি? আদানি-তৃণমূল কাছাকাছি আসার ইঙ্গিত পেয়েই রাতারাতি ভোল বদল মহুয়ার (Adani-Mahua)? শুক্রবার সকাল থেকেই এ সব প্রশ্নে জেরবার কৃষ্ণনগরের সাংসদ৷ ঘন ঘন মোবাইলের এসএমএস টোন বেজেই চলে তাঁর৷ বিরক্ত মহুয়া শেষ পর্যন্ত টুইটারেই সবার কৌতূহল দূর করেন৷ তৃণমূল সাংসদ লেখেন, ‘আমি কোনও টুইট ডিলিট করিনি’৷

শিল্পদ্যোগী হলেও নরেন্দ্র মোদি ঘনিষ্ঠ গৌতম আদানিকে হামেশাই রাজনীতিকদের তীব্র সমালোচনায় বিদ্ধ হতে হয়৷ সেই তালিকায় সবার উপরেই হয়তো থাকবে মহুয়া মৈত্রের নাম৷ শেষ ছ’মাসে গৌতম আদানিকে আক্রমণ করে টুইটে কী নাই লেখেননি তিনি৷ বৃহস্পতিবার নবান্নে মমতা বন্দ্যোপাধ্যায়ের সঙ্গে গৌতম আদানির বৈঠকের পর সেই মহুয়াই নাকি তাঁর সমস্ত পুরনো টুইট ডিলিট করে দিয়েছেন৷ শুক্রবার সোশাল মিডিয়ায় ঝড়ের গতিতে ছড়িয়ে পড়ে সেই খবর৷ ভাইরাল হয়ে যায় মহুয়ার ডিলিট করা টুইটের ছবি৷ খোঁচা মেরে নেটিজেনরা বলেন, তৃণমূলের সঙ্গে আদানির নয়া সমীকরণের ইঙ্গিত পেয়েই পাল্টি খেয়েছেন মহুয়া৷

আরও পড়ুন: পুরভোটে কেন্দ্রীয় বাহিনী চেয়ে মোদির কাছে দরবার বঙ্গ বিজেপির

গোটা সকাল চুপ থাকার পর দুপুরে বিষয়টি নিয়ে মুখ খোলেন তৃণমূল সাংসদ৷ টুইটে মহুয়া লেখেন, টাইমস অব ইন্ডিয়া থেকে আমাকে ফোন করেছিল৷ জানতে চেয়েছিল আমি কোনও টুইট ডিলিট করেছি কিনা৷ না আমি কিছু ডিলিট করিনি৷ কয়েকজন এর পরেও সংশয় প্রকাশ করে৷ তাঁদের মহুয়া বলেন তাঁর পুরনো টুইটারগুলি চেক করে নিতে৷ তাহলেই বুঝতে পারবে কোনও টুইটই ডিলিট হয়নি৷ এক নেটিজেনের প্রশ্ন, এর পরেও কি আপনি আদানিকে নিয়ে এমন টুইট করবেন? জবাবে মহুয়া লেখেন, সেটা জানার জন্য আপনাকে অপেক্ষা করতে হবে৷

Times of India called me to ask if I have deleted any tweets.
No. I have not.

— Mahua Moitra (@MahuaMoitra) December 3, 2021